b'\n_START_ARTICLE_\nAlfred Kastari\n_START_PARAGRAPH_\nAlfred Kastarinen my\xc3\xb6h. Kastari (11. helmikuuta 1896 Kiuruvesi \xe2\x80\x93 19. toukokuuta 1953) oli suomalainen j\xc3\xa4\xc3\xa4k\xc3\xa4rikapteeni. H\xc3\xa4nen vanhempansa olivat pienviljelij\xc3\xa4 Fredrik Kastarinen ja Stiina Pennanen. H\xc3\xa4net vihittiin avioliittoon vuonna 1927 Helmi Kaarin Amanda Tiilin kanssa.\n_START_SECTION_\nOpinnot\n_START_PARAGRAPH_\nKastarinen k\xc3\xa4vi kansakoulun ja suoritti viidennen luokan Viipurin reaalikoulussa vuonna 1926. Asemestarikurssin h\xc3\xa4n suoritti vuonna 1920 ja Bergmann-konepistoolikurssin vuonna 1922 sek\xc3\xa4 ampumatoimintakurssin vuonna 1924. Kastarinen teki vuonna 1925 vuoden mittaisen opintomatkan Viipuriin hoitaen samalla asemestarin teht\xc3\xa4vi\xc3\xa4. Suojeluskuntaupseerikurssin h\xc3\xa4n k\xc3\xa4vi vuonna 1926 ja sotilasohjaajien aseteknillisen kurssin vuonna 1927. Reserviupseerikoulun h\xc3\xa4n k\xc3\xa4vi vuonna 1928 ja konekiv\xc3\xa4\xc3\xa4rikomppanianp\xc3\xa4\xc3\xa4llikk\xc3\xb6kurssin vuonna 1929 sek\xc3\xa4 talvikokeilukurssin vuonna 1930. Luutnanttikurssi h\xc3\xa4n suoritti vuonna 1936 ja tykist\xc3\xb6asekurssin vuonna 1937.\n_START_SECTION_\nJ\xc3\xa4\xc3\xa4k\xc3\xa4rikausi\n_START_PARAGRAPH_\nKastarinen ty\xc3\xb6skenteli kauppa-apulaisena ennen liittymist\xc3\xa4\xc3\xa4n vapaaehtoisena Saksassa sotilaskoulutusta antavan j\xc3\xa4\xc3\xa4k\xc3\xa4ripataljoona 27:n 3. komppaniaan 23. marraskuuta 1915, josta h\xc3\xa4net siirrettiin 22. marraskuuta 1917 alkaen pataljoonan 2. konekiv\xc3\xa4\xc3\xa4rikomppaniaan. H\xc3\xa4n otti osaa taisteluihin ensimm\xc3\xa4isess\xc3\xa4 maailmansodassa Saksan it\xc3\xa4rintamalla Misse-joella, Riianlahdella ja Aa-joella. H\xc3\xa4net laskettiin siviilit\xc3\xb6ihin Saksaan 18. joulukuuta 1917 ja toimi pioneerit\xc3\xb6iss\xc3\xa4 Vogeeseilla ensimm\xc3\xa4isen maailmansodan p\xc3\xa4\xc3\xa4ttymiseen saakka.\n_START_SECTION_\nEnsimm\xc3\xa4isen maailmansodan j\xc3\xa4lkeinen aika\n_START_PARAGRAPH_\nKastarinen palasi takasin Suomeen 10. tammikuuta 1919 ja astui Suomen armeijan palvelukseen Pohjois-Savon rykmenttiin 1. huhtikuuta 1919. Armeijasta h\xc3\xa4n erosi 25. helmikuuta 1920 ja siirtyi suojeluskuntaj\xc3\xa4rjest\xc3\xb6n palvelukseen, miss\xc3\xa4 h\xc3\xa4net sijoitettiin 1. hein\xc3\xa4kuuta 1920 alkaen Pohjois-Uudenmaan suojeluskuntapiirin asemestariksi, mist\xc3\xa4 teht\xc3\xa4v\xc3\xa4st\xc3\xa4 h\xc3\xa4net siirrettiin 1. huhtikuuta 1924 alkaen 2. sotilasohjaajaksi ja edelleen 16. huhtikuuta 1926 alkaen uudelleen asemestariksi ja 1. lokakuuta 1926 j\xc3\xa4lleen takaisin 2. sotilasohjaajaksi, miss\xc3\xa4 teht\xc3\xa4v\xc3\xa4ss\xc3\xa4 h\xc3\xa4n viihtyi aina talvisotaan saakka. Kastarinen vaihtoi nimens\xc3\xa4 Kastariksi vuonna 1927.\n_START_SECTION_\nTalvi- ja jatkosota\n_START_PARAGRAPH_\nTalvisotaan Kastari osallistui aseupseerina Jalkav\xc3\xa4kirykmentti 12:ssa ja otti osaa taisteluihin L\xc3\xa4nsi-Kannaksella ja Viipurinlahdella. V\xc3\xa4lirauhan aikana h\xc3\xa4n oli edelleen samassa teht\xc3\xa4v\xc3\xa4ss\xc3\xa4 lis\xc3\xa4ksi h\xc3\xa4n toimi my\xc3\xb6s rykmentin huoltop\xc3\xa4\xc3\xa4llikk\xc3\xb6n\xc3\xa4, kunnes h\xc3\xa4net siirrettiin aseupseeriksi Tuusulan Sotilaspiirin esikuntaan. Jatkosodan puhjettua Kastari komennettiin Tuusulan Sotilaspiirin esikuntaan p\xc3\xa4\xc3\xa4llik\xc3\xb6ksi Komento- ja J\xc3\xa4rjestelytoimistoon, miss\xc3\xa4 teht\xc3\xa4v\xc3\xa4ss\xc3\xa4 h\xc3\xa4n oli vuoteen 1944 saakka, jolloin h\xc3\xa4net siirrettiin Sotilaspiirin aseupseeriksi. Kastari sai sotien j\xc3\xa4lkeen vuonna 1949 syytteen osallisuudesta asek\xc3\xa4tkent\xc3\xa4\xc3\xa4n.'